**Perkáta Nagyközség Önkormányzata Képviselő-testülete**

**7/2019. (VIII. 9.) önkormányzati rendelete**

**A gyermekek napközbeni ellátásáról**

Perkáta Nagyközség Önkormányzata Képviselő-testülete „a gyermekek védelméről és a gyámügyi igazgatásról” szóló 1997. évi XXXI. törvény 29. § (1) és (2) bekezdésében kapott felhatalmazás alapján, „Magyarország helyi önkormányzatairól” szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva a következőket rendeli el:

1. **A gyermekjóléti alapellátások formái**

1.§ (1) Perkáta Nagyközség Önkormányzata a személyes gondoskodás keretébe tartozó gyermekjóléti alapellátások közül a következőt biztosítja:

a) gyermekek napközbeni ellátása.

(2) Perkáta Nagyközség Önkormányzata a Gyvt. 94. §-ában meghatározott feladatait a Perkátai ÁMK Bölcsődében (2431 Perkáta, Bocskai utca 1.) biztosítja.

**2. Gyermekek napközbeni ellátása**

2.§ (1) A bölcsődei felvétel iránti kérelmet a szülő vagy más törvényes képviselő az intézmény vezetőjéhez írásban nyújthatja be. A kérelemnek tartalmaznia kell a gyermek személyi adatait, lakcímét, a szülő vagy más törvényes képviselő nevét, lakcímét.

(2) A kérelemhez csatolni kell:

1. a házi gyermekorvos által kiállított orvosi igazolást arról, hogy a gyermek egészségi állapota alapján bölcsődében gondozható,
2. amennyiben a Gyvt. 41. § (2) bekezdésében, a 42/A. §-ban, a 43. § (3) bekezdésben meghatározott valamely körülmény fennáll, az arról szóló igazolást,
3. munkáltatói igazolást.

3. § A bölcsődei felvételről – a bölcsőde szakmai vezetőjének a javaslata alapján – az intézményvezető dönt és az ellátást igénybe vevő törvényes képviselőjével a szakmai program mellékletét képező megállapodást köt.

4. § Az intézményvezető külön eljárás nélkül köteles a gyermek napközbeni ellátását biztosítani, ha az ellátás elmaradása a gyermek életét, testi épségét veszélyeztetné.

5. § (1) Meg kell szüntetni a bölcsődei ellátást

1. a Gyvt. 37/A. § és 42/A. § (4) bekezdésében előírt esetekben, illetve
2. annál a gyermeknél, aki a szakértői véleményben megállapított magatartászavarával veszélyezteti a többi gyermek testi, szellemi fejlődését.

(2) A bölcsődei ellátás megszüntetéséről – a bölcsőde szakmai vezetőjének javaslata alapján – az intézmény vezetője dönt.

6. § (1) Ha a szülő vagy más törvényes képviselő az intézményvezető felvételt elutasító, ellátás megszüntető döntését vitatja, az arról szóló értesítés kézhezvételétől számított 8 napon belül a bölcsőde fenntartójához fordulhat.

(2) Az (1) bekezdésben foglalt felülvizsgálati hatáskört a képviselő-testület a polgármesterre ruházza, aki arról határozattal dönt.

7. § (1) A bölcsőde nyitva tartása: hétfőtől- péntekig, munkanapokon 6:30 órától 16:30 óráig.

(2) A bölcsőde nyári zárva tartási rendjét – az intézményvezető javaslata alapján – a fenntartó minden évben külön határozatban állapítja meg.

8. § A bölcsődei ellátás keretében nyújtott gyermekétkeztetést Perkáta Nagyközség Önkormányzata szolgáltató útján biztosítja.

**3. Az ellátásokért fizetendő térítési díjak**

9. § (1) A gondozásra és a gyermekétkeztetésre vonatkozó térítési díjakat a rendelet 1. melléklete tartalmazza.

(2) A térítési díjak mértékét az ellátást biztosító intézmény fenntartója a Gyvt. 148. §-ában meghatározott szabályoknak megfelelően határozza meg, melyet a szülői felügyeletet gyakorló szülő vagy más törvényes képviselő a Gyvt. 150. § (1) bekezdés b) pontjában, (3) bekezdés b) pontjában meghatározottak alapján egy havi időtartamra, tárgyhónapban köteles megfizetni.

(3) A személyi térítési díjak befizetésére a Perkátai Általános Művelődési Központban van lehetőség az intézmény által előre meghatározott időpontokban. Az intézmény minden hónap 10-e és 20-a közötti időszakban három munkanapot köteles megjelölni.

**4. Térítési díjak csökkentése elengedése**

10. § (1) A térítésmentesség eseteit és szabályait a Gyvt. 21/B. § (1) bekezdése és a 150. § (6) bekezdése tartalmazza.

(2) A személyi térítési díj az (1) bekezdésben foglaltak kivételével nem csökkenthető.

**5. Záró rendelkezések**

11. § Ez a rendelet a kihirdetését követő napon lép hatályba.

Somogyi Balázs Dr. Lakos László

polgármester jegyző

***Záradék:***

A rendeletet a Perkátai Polgármesteri Hivatal hirdetőtábláján történő kifüggesztéssel kihirdetem.

Perkáta, 2019. augusztus 9.

Dr. Lakos László

jegyző

1. **melléklet a 7/2019. (VIII. 9.) önkormányzati rendelethez**

**Térítési díjak**

1. A bölcsődei ellátás keretében nyújtott gondozás intézményi térítési díj kalkulált összege 2 700 Ft/fő/nap.
2. A bölcsődében az egy ellátottra jutó intézményi étkezési térítési díjak napi összege:

|  |  |  |  |  |
| --- | --- | --- | --- | --- |
| **Megnevezés** | **Nettó nyersanyag költség** | **Bruttó nyersanyag költség** | **Nettó szolgáltatási ár** | **Bruttó szolgáltatási ár** |
| Reggeli | 120 | 152 | 350 | 444 |
| Tízórai | 65 | 83 | 275 | 350 |
| Ebéd | 140 | 178 | 600 | 761 |
| Uzsonna | 65 | 83 | 275 | 350 |
| **Összesen:** | **400** | **496** | **1500** | **1905** |